Peiden: In cosmos en miniatura
In raquint cinematografic da Mattias Caduff

(anr/pap) Mattias Caduff ha realisà ensemen cun la Dschoint Ventscher e la Televisiun Rumantscha TvR in film sur ses lieu da burgais Peiden. Il resultat è in film fitg persunal e quiet che quinta da l’avischinaziun precauta e tardivanta d’in Grischun da la Bassa a sia vischnanca paterna rumantscha. Il tat da Mattias Caduff, l’unic figl en quella famiglia, è ì a tschertgar enturn il 1900 sia fortuna l’emprim a Cuira e lura a Son Gagl. Ses biadi turna decennis pli tard si da Turitg cun camera e microfon en ses lieu da burgais dal qual el sa mo trais chaussas: El è vischin da Peiden, Peiden è ina vischnanca ch’è situada sin terren da bovas e a Peiden datti nagins uffants. Caduff vegn a viver a Peiden per intervals different lungs e tschertga il contact ed il discurs cun ils 12 abitants da quella vischnanca lumneziana. A partir da l’avrigl 2001 registrescha el alura quellas persunas en conturns persunals per quintar da lur vita. «Il film è fatg sco in diari e vul mussar ils abitants da Peiden uschia sco che jau als ves e sco ch’els s’èn mussads a mai», uschia Caduff envers l’Agentura da novitads rumantscha anr, «pia ina percepziun subjectiva.» 

Ina sfida cinematografica 
Tenor Peter Egloff, il manader da TvR, era in dals problems da quel film la dumonda dal linguatg. Da quellas 12 persunas che vivan anc a Peiden na dis-curra quasi nagina (pli) rumantsch. Ma il film è vegnì fatg per la TvR e là n’ha il tudestg pers nagut. Ed uschia han ins decis da translatar il script da Caduff en rumantsch e da leger quel. Perquai cumenza il film cun Caduff che quinta – en tudestg – da Peiden. Alura vegn sia vusch plaunsieu zuppentada da quella da Leo Tuor che quinta vinavant l’istorgia da Peiden en rumantsch. E quella istorgia mussa sequenzas da las vitas da la pli veglia abitanta da Peiden, Margretha Castelberg, fin tar quella da sur Benedetg Chistell, il spiritual dal vitg. 

Da Peiden ora en il mund 
Per Egloff è Peiden in cosmos. En quel vitget sa scuntran persunas che lavuran cun l’internet cun da quellas ch`èn «gist rivadas da Hong Kong». Ina da quellas persunas è Katharina Belser da Niedergösgen, ina dunna che lavura sur internet per il biro federal d’egualitad per um e dunna. Ella translatescha rapports scientifics e scriva sez agens concepts, actualmain davart il tema violenza envers dunnas. Dasperas lavura ella gugent en ses iert. Ella è vegnida da la Bassa a Peiden per esser laschada en paus. Bain ch’ella ha emprendì rumantsch, «ma igl è difficil da discurrer quella lingua gia che tuts san uschè bain tudestg», quinta ella en il film. Dapi curt dirigia ella il Chor mixt da Peiden. Blers da ses commembers èn da Peiden, star a Peiden stat però mo ella. 

Dal mund a Peiden 
Da l’autra vart èn qua ils Harrys, er els èn da la Bassa. Els passentan a Peiden la saira da lur vita. 
Walter Harry era ina giada inschigner per tecnica da climatisaziun ed è rivà cun sia professiun tras tut il mund. Els han schizunt vivì ina giada a Hong Kong. Ussa vivan els ina vita fitg retratga en la Val Lumnezia, ma els sa sentan bain latiers. A Peiden viva er Martin Werder, in agronom studegià. El di quai uschia schebain ch’el lavura quatter u tschintg dis a l’emna a Winterthur, en sia «rusna birolistica» sco ch’el numna quai. Si a Peiden tira el in’erva muntagnarda speziala e fitg robusta ch’è bain adattada per verdinar pistas da skis ed auters plazzals alpins. 

Maletgs cun bler’expressiun 
Mintga persuna en il film da Caduff è ina spezia, in unicum, tant quella cun num tudestg sco er quella cun num indigen. E mintgina viva quasi ina vita per sai sez. L’unic che als collia è il vitg nua ch’els abitan: Peiden. A Caduff èsi gartegià da far in film fitg quiet che vegn purtà d’ina gronda sensibilitad per las valurs umanas. Ina bella chaussa è er la lavur cun il tun. Leo Tuor sco raquintader ans accumpogna en moda zunt agreabla tras il film. Mo debel e quasi mo sco funs acustic aud’ins las vuschs e las ramurs realas. L’effect da questa dramaturgia è ch’ils maletgs – ma er l’istorgia sco tala – survegnan ina gronda forza expressiva. 

Datas d’emissiun: Dumengia, 21/4/02, 17.00, SF1 «Cuntrasts»; sonda, 27/4/02, 11.50, SF1; sonda, 27/4/02, 12.30, TSR2; dumengia, 28/4/02, 07.45, TSI1; mesemna, 1./5/02, 23.45, TSR2.